Slovenská legálna metrológia

Slovenská legálna metrológia, n. o. (SLM) je nezisková organizácia zriadená Úradom pre normalizáciu, metrológiu a skúšobníctvo SR (ÚNMS SR) k 1. januáru 1994 so sídlom v Banskej Bystrici s tromi pracoviskami umiestnenými na piatich miestach na území Slovenska. SLM je organizácia poskytujúca všeobecne prospešné služby v oblasti metrológie založená Úradom pre normalizáciu, metrológiu a skúšobníctvo SR na základe uznesenia vlády SR č. 1203 a jej rozhodnutia o transformácii štátnej príspevkovej organizácie Slovenská legálna metrológia.

Súčasné postavenie SLM v metrologickej infraštruktúre na Slovensku a jej hlavné úlohy vyplývajú zo štatútu neziskovej organizácie a z Rozhodnutia ÚNMS SR č. 2005/000557/00357 o organizácii určenej úradom, ktorým ÚNMS SR podľa § 2 písmeno s) zákona č. 157/2018 Z. z. o metrológii a o zmene a doplnení niektorých zákonov, určil Slovenskú legálnu metrológiu na výkon činnosti podľa tohto zákona. Rozhodnutie ÚNMS SR obsahuje najmenej rozsah činnosti v oblasti metrológie, ktorú na základe určenia vykonáva.

Aktivity 
 prenos hodnôt jednotiek a stupníc národných etalónov na etalóny používané na overovanie a kalibráciu meradiel;
 poskytovanie metrologických služieb v oblasti regulovanej zákonom o metrológii – ide predovšetkým o overovanie určených meradiel, používaných v oblastiach dôležitých z hľadiska ochrany záujmov občana, spotrebiteľa, ochrany majetku, zdravia, bezpečnosti, životného prostredia a v iných oblastiach verejného života, kde môžu vzniknúť konfliktné záujmy na základe výsledku merania. SLM ako nezisková organizácia vykonáva tieto služby prísne nestranne a dôveryhodne a bez rušivého vplyvu iných záujmov;
 výkon technických skúšok vzoriek meradiel na účely schválenia typu;
 preverovanie splnenia podmienok uznania metrologickej kontroly vykonanej v zahraničí;
 posúdenie predpokladov na výkon činností, ktoré sú predmetom autorizácie podľa zákona o metrológii, vrátane kontroly u žiadateľa o autorizáciu;
 kontrola splnenia podmienok registrácie u podnikateľov;
 výkon úradného merania podľa zákona o metrológii, výkon služieb osobnej dozimetrie predovšetkým pre zdravotnícke organizácie;
 poskytovanie metrologických služieb v neregulovanej sfére – ide najmä o kalibráciu referenčných a pracovných etalónov a kalibráciu meradiel pre potreby hospodárstva SR.;
 posudzovanie zhody výrobkov podľa zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov, ako autorizovaná osoba SKTC – 177, akreditovaný orgán prevádzkujúci certifikačný systém váh s neautomatickou činnosťou a notifikovaná osoba č. 1432 na certifikáciu meradiel podľa Smernice Európskeho parlamentu a Rady 2014/31/EÚ a Smernice Európskeho parlamentu a Rady 2014/32/EÚ (NAWI a MID);
 vykonávanie dohľadu nad systémom kvality výrobcu určených meradiel;
 poskytovanie služby outsourcingu v oblasti starostlivosti o meradlá;
 organizovanie programov medzilaboratórnych porovnávacích meraní v oblasti kalibrácie a overovania meradiel a úradného merania;
 meranie a kontrola množstva výrobku v obale spotrebiteľsky balených výrobkov;
 expertízna, poradenská a školiaca činnosť;
 dvojstranná a mnohostranná medzinárodná spolupráca v oblasti metrológie.

Referencie 

Organizácie na Slovensku
Neziskové organizácie
Organizácie založené v 1994
Úrad pre normalizáciu, metrológiu a skúšobníctvo Slovenskej republiky